ירושלים, י"ג באייר, תשפ"ד

21 במאי, 2024

תיק מס' 132/2023

לכבוד

אלעד מן

שלום רב,

**הנדון: אבי לרנר- הסכם התקשרות, ניגוד עניינים והשתתפות בישיבות**

כפי שנמסר מלשכת שר האוצר, מר אבי לרנר נותן שירותי ייעוץ לשר האוצר בכובעו כראש מפלגה. בהתאם, הסכם ההתקשרות למתן שירותי הייעוץ, ככל שנחתם בעניין, נכרת בין מר לרנר למפלגה ואינו מצוי ברשות משרד האוצר.

ויודגש, מר לרנר אינו מועסק בצורה כלשהי במשרד האוצר ועל כן ממילא לא נדרשה הסדרה מטעם משרד האוצר של העסקתו, לרבות עריכת הסדר ניגוד עניינים. בהתאם לכך, אין בידי משרד האוצר הסדר ניגוד עניינים שנערך למר לרנר, והבקשה למידע זה נדחית בהתאם לסעיף 8(3) לחוק חופש המידע, התשנ"ח-1998 (להלן – **החוק**).

אשר לחלק השני של הבקשה, במסגרתו התבקש "כל מידע לרבות התכתבות נוהל, הנחיה, הוראה וכו' הנוגעים לזהות ותפקידי המשתתפים בישיבות מקצועיות במשרד האוצר או לאפשרות השתתפות יועצים פוליטיים ודומיהם בישיבות מקצועיות ו/או בהשתתפות דרג מקצועי", מצורף החלק הרלוונטי ממכתבו של היועץ המשפטי של משרד האוצר לשר האוצר מיום 4 בדצמבר 2023, אשר כולל, בין היתר, פירוט הנחיות על עניינים רחבים יותר מהאמור. כפי שצוין במכתב, במסגרת חוברת המידע לשר האוצר הנכנס, כמו לשרים קודמים, פורטו, בין היתר, הוראות הדין הרלוונטיות לכהונתו של השר ובכלל זה: הנחיות היועצת המשפטית לממשלה, הוראות התקשי"ר ועוד, שעל שר האוצר ועל עובדי לשכתו לפעול לפיהן.

בכבוד רב ,



אנט קליימן

ממונה על פניות הציבור וחוק חופש המידע